**El sofà de la convivència, al Prat de Llobregat**

**Seure al sofà per repensar la convivència, els usos de l’espai públic o què implica tenir animals domèstics al Prat de Llobregat**

**Amb l’arribada de l’estiu, el Servei de Bon Veïnatge i Convivència del Prat ha decidit promoure la reflexió a l’entorn d’aquests temes, d’una forma amena i divertida, a l’entorn d’un sofà situat a l’espai públic.**

Seure al sofà per reflexionar amb tranquil·litat i de forma amena sobre temes que ens preocupen relacionats amb la convivència entre veïns i veïnes amb diferents circumstàncies, edats, procedències o tradicionals culturals, els usos de l’espai públic o la responsabilitat que implica la tinença d’animals. Aquesta és la proposta que el [Servei de Bon Veïnatge i Convivència del Prat](https://www.elprat.cat/persones/convivencia-i-civisme) de Llobregat posa en marxa la setmana vinent, amb l’arribada de l’estiu, per convertir també l’espai públic en un lloc d’informació i sensibilització a l’entorn d’aquest tema.

El Sofà de la Convivència estarà a la Plaça de Catalunya del Prat de Llobregat entre dimarts 25 i dissabte 29 de juny. Entre setmana, les activitats a l’entorn del sofà es faran a les tardes, a partir de les 17.30 h; i dissabte, a les 11h.

**Debat i construcció col·lectiva del concepte de convivència**

Per donar el tret de sortida a l’activitat, dimarts 25 de juny l’activitat girarà a l’entorn del mateix concepte de convivència. Es convidarà a la ciutadania a participar en la construcció d’una definició comuna d’aquest concepte, que pot ser abordat des de diferents perspectives. Hi haurà un grup de persones, que, a instàncies de l’organització, faran activitats de dinamització comunitària per apropar la ciutadania al sofà. Hi participarà el col·lectiu de Dones Sàvies del barri de Sant Cosme, el tècnic de l’Equip de suport a les escales de veïns i veïnes de Sant Cosme (ESEV) i un gestor de comunitats de veïns i veïnes de la Cooperativa Obrera de Viviendas. Parelles lingüístiques del programa de voluntariat per la llengua també seuran al sofà.

**La tinença d’animals i les responsabilitats que implica**

Dimecres 26, l’activitat girarà al voltant de la tinença d’animals. Es debatrà sobre quines responsabilitats comporta tenir animals domèstics. Aquest dia, el [club Agility](http://clubagilitybaixllobregat.com/) durà a terme una activitat de circuit amb gossos i una activitat per a infants i es donaran kits de neteja d’orins. La policia local de proximitat també parlarà amb la ciutadania que tingui dubtes respecte a la normativa.

**El bon ús de l’espai públic i la mediació reparadora**

L’endemà, dijous 27, el sofà servirà per reflexionar sobre els bons usos de l’espai públic i es durà a terme un diàleg ciutadà focalitzat en el programa de mediació reparadora, que ofereix la possibilitat de substituir voluntàriament sancions econòmiques per fórmules alternatives de reparació del dany i en benefici de la comunitat. Aquest espai estarà dinamitzat pel propi equip del servei de mediació municipal. A les 18:30 h, es podrà participar d’una activitat creativa per a infants i joves duta a terme per un artista local, on es plasmaran amb *sprays* de *grafitti* en uns cubs les paraules clau de convivència.

**La convivència en la diversitat**

El divendres 28, s’abordarà la diversitat, interculturalitat i intergeneracionalitat, qüestions fonamentals per garantir un Prat inclusiu. Hi participaran el col·lectiu Roda Blava, amb un petit circuit per parlar d’accessibilitat de les persones que van en cadires de rodes. També hi participaran d’altres associacions, com la *Asociación Chrysallis de familias de menores transexuales*. La Directora del Consorci per la Normalització Lingüística parlarà de la importància de la comunicació per a la bona convivència

La cloenda de la setmana del Sofà de la Convivència serà dissabte 29 de juny, de 11:30 h a 14 h. Durant la jornada, es farà un núvol de paraules -en format mural-, com a resum de tots els continguts tractats i s’acabarà de definir col·lectivament el concepte de convivència, de forma dinàmica i amb l’acompanyament d’activitats festives i lúdiques (balls tradicionals per part de l’Associació Salvadorenya de Catalunya, cal·ligrafia àrab, contes sobre convivència i igualtat...).

**El Servei de Bon Veïnatge i Convivència del Prat**

Aquest servei va posar en marxa a principis d’aquest any 2019 per oferir assessorament i acompanyament puntual a les comunitats de veïns i veïnes que ho necessitin per temes diversos (neteja, soroll, relacions interpersonals, espais comuns, impagats...) i fomentar la bona convivència i civisme als espais públics de la ciutat, amb campanyes de sensibilització i civisme i materials divulgatius, entre d’altres. La seva creació era una de les propostes previstes al Pla de Convivència del Prat de Llobregat, elaborat l’any 2017.

Per això, el servei compta amb un equip de professionals que, des d’una vessant socioeducativa i a partir del treball comunitari amb la ciutadania, treballa per apoderar les pròpies comunitats per a la millora de les situacions que els afecten i per promoure la convivència a l’espai públic. El servei també treballa en xarxa amb molts altres programes i àrees municipals (Cultura, Urbanisme, Acció Social, Policia Local, Salut Pública, Joventut, Manteniment i Serveis...) per a la promoció de la bona convivència i el civisme, a més d’implicar el teixit associatiu i comercial amb aquesta mateixa finalitat.